फेक न्यूज पर नाराजगी जताई, बोलीं- ऐसी खबरें असंवेदनशील हैं
Bollywood Actress Aishwarya Rai Speaks About Aaradhya Bachchan's Fake News Case. ऐश्वर्या राय से हाल ही में उनकी बेटी आराध्या से जुड़े कोर्ट मामले पर इंडायरेक्टली सवाल किया गया, जिस पर उन्होंने अपना रिएक्शन दिया है। पोन्नियन सेल्वन 2 के प्रमोशन के दौरान ऐश्वर्या राय
ऐश्वर्या राय बच्चन से हाल ही में उनकी बेटी आराध्या से जुड़े कोर्ट मामले पर इंडायरेक्टली सवाल किया गया, जिस पर उन्होंने अपना रिएक्शन दिया है। पोन्नियन सेल्वन 2 के प्रमोशन के दौरान ऐश्वर्या राय बच्चन से पूछा गया कि आजकल झूठी खबरें दिखाई जा रही हैं। यह लोगों को इमोशनल तौर पर तकलीफ देता है। आपको लगता है कि इस पर रोक लगनी चाहिए?
ऐसी खबरें गैरजरूरी होती हैं- ऐश्वर्या
इस पर ऐश्वर्या ने कहा- यह बहुत अच्छा है कि मीडिया से जुड़े लोग ये जानते हैं कि ऐसी खबरें भी हैं, जो कि झूठी होती हैं। ये हमें उम्मीद जगाता है कि आप ऐसी खबरों के बढ़ावा नहीं देते हैं। झूठी खबरों को आपने बुद्धिमानी से पहचाना, उसके लिए धन्यवाद।
ऐश्वर्या ने आगे कहा- 'ऐसी खबरें गैरजरूरी और असंवेदनशील हैं। आपके सपोर्ट, आपके नॉलेज और इस तरह की खबरों को पहचानने के लिए बहुत-बहुत शुक्रिया।'
क्या है आराध्या से जुड़ा पूरा मामला?
दरअसल, पिछले दिनों आराध्या बच्चन की लाइफ और हेल्थ को लेकर एक खबर सामने आई थी, जो पूरी तरह से फेक थी। जैसे ही इस फेक न्यूज की जानकारी बच्चन परिवार को मिली, वो उन्होंने इस मामले में यूट्यूब चैनल के खिलाफ हाईकोर्ट जाने का फैसला किया।
कोर्ट ने यूट्यूब को फर्जी खबरों पर रोक लगाने का आदेश दिया
आराध्या बच्चन की तरफ से दायर की गई याचिका पर सुनवाई के दौरान दिल्ली हाईकोर्ट ने कहा था कि किसी भी बच्चे की छवि को सोशल मीडिया पर नुकसान पहुंचाना एक गंभीर मामला है। चैनल और वेबसाइट को फटकार लगाते हुए कोर्ट ने कहा था- हर बच्चे को सम्मान का अधिकार है। यूट्यूब की जिम्मेदारी है कि वो इस तरह की फेक खबरों पर रोक लगाए। हाईकोर्ट ने चेतावनी भी दी कि भविष्य में इस तरह की फर्जी खबरें शेयर नहीं की जानी चाहिए। साथ ही सभी वीडियोज और जानकारी प्रसारित करने पर अंतरिम रोक लगाने का निर्देश दिया था।
कोर्ट ने यूट्यूब गाइडलाइन्स पर सवाल उठाए थे
सुनवाई के दौरान कोर्ट ने यूट्यूब के वकील से कहा था कि आपके पास इन मामलों में कोई नीति क्यों नहीं है। जब आपको बताया जाता है कि इस तरह के कंटेंट यूट्यूब पर प्रसारित हो रहे हैं, तो क्या इन चीजों से निपटने का कोई तरीका नहीं होना चाहिए। आप एक यूट्यूब प्लेटफॉर्म हैं, क्या इस तरह की चीजों के लिए आपकी कुछ जिम्मेदारी नहीं है।